**ЧРЕЗ**

**Г-ЖА ЦЕЦКА ЦАЧЕВА**

**ПРЕДСЕДАТЕЛ**

**НА 43-ОТО НАРОДНО СЪБРАНИЕ**

**ДО**

**Г-Н НИКОЛАЙ НЕНЧЕВ**

**МИНИСТЪР НА ОТБРАНАТА**

**В Ъ П Р О С**

**от МАНОЛ ГЕНОВ – народен представител,**

**ПГ „БСП лява БЪЛГАРИЯ”**

Съгласно чл. 90, ал. 1 от Конституцията на Република България и чл. 92 от ПОДНС внасям въпрос

ОТНОСНО: Предприети действия от Министерството на отбраната за почистване и обезопасяване на района на площадка Иганово към „ВМЗ” АД - гр. Сопот

**УВАЖАЕМИ ГОСПОДИН МИНИСТЪР**,

На 21.03.2015 г. в землището на с. Иганово, област Пловдив, заводска площадка на „ВМЗ“ АД - гр.Сопот, възниква инцидент в склад № 6, тип „Холандски”, намиращ се в източната част на складовото стопанство, като същият е бил напълно унищожен.

Веднага след инцидента под ръководството на Районна прокуратура гр. Карлово със съдействието на ОД на МВР – гр. Пловдив, са взети мерки за преустановяване на достъпа на всички лица до обекта и прилежащата зона.

От доклада на Районната прокуратура още на 23.03.2015 г. е отправено искане до командира на Сухопътните войски при МО за осигуряване на специализирана тактическа група – сапьори, за извършване на повърхностно почистване на площадката в с. Иганово – производствена и складова база и периметър от 3 километра. На 25 и 26.03.2015 г. са изпратени допълнителни искания в този смисъл - съобразно проведена динамична комуникация с представители на Сухопътни войски към МО. Въпреки това операция за повърхностно почистване от невзривени боеприпаси и взривни остатъци в радиус от 1 км от външната страна на складовата база е започнала едва на 31.03.2014 г., т.е. 10 дни след инцидента въпреки неколкократните писма от Районната прокуратура.

Поясненията, записани в доклада, говорят за нежелание от страна на министерството да започне самостоятелно тази дейност с оглед назначаването на частна фирма, която да прочисти периметъра. Поръчката възлиза на милиони левове - сума, която ВМЗ няма как да разплати.

Междувременно на същата площадка на 14.04.2015 г. има нов взрив. За разчистването на периметъра отново ще са необходими средства.

Районната прокуратура в Карлово в доклада си отбелязва, че упоритото настояване прочистването да бъде извършено от частни фирми, размерът на сумата, също ще е предмет на отделна проверка и разследване.

Уважаеми господин Министър, моят въпрос към Вас е следният: кое налагаше изчакването от близо 10 дни за започване на разчистването от Сухопътни войски. По този начин се забави и разследването, и се удължи срокът за започване на нормална работа в цеха. Защо Министерството на отбраната упорито е настоявало за изпълнение на прочистването от частна фирма, при положение че в структурата на МО има подготвени кадри?

**МАНОЛ ГЕНОВ**

**народен представител**

**от ПГ БСП ЛБ**